雁蕩
作者：杜範
朝代：宋

paragraphs: 東南富山水，傑氣鍾雁峰。
巨靈排屭贔，妙力開鴻濛。
斷崖據險絕，峭壁凌寒空。
分岑獻萬狀，轉盼無一同。
或疊如錦纈，或鑄如青銅。
或前如舞鳳，或却如飛鴻。
或伏如卧虎，或矯如游龍。
並如兄語弟，差如兒對翁。
銳如筆露穎，岐如剪開鋒。
二湫分大小，二靈儼西東。
古語聊近似，天巧難形容。
我久埋世埃，幸此拔天風。
應接費耳目，磈磊羅心胸。
有僧本儒家，伴我追雲蹤。
攀躋不知勞，指引殊未窮。
胡然便語別，問之以涕從。
爲渠游興盡，生我歸意濃。
出計無草草，回塗復匆匆。
還此未了緣，邂逅須有逢。